
R E F E R A T   D E   A P R O B A R E
privind aprobarea amplasării, amenajării și semnalizării rutiere a stațiilor publice de îmbarcare-debarcare a călătorilor aferente serviciului public de transport local de persoane prin curse regulate pe raza municipiului Brad


Asigurarea unui serviciu public de transport local de persoane prin curse regulate eficient, sigur și modern constituie o obligație fundamentală a administrației publice locale, având un rol determinant în dezvoltarea socio-economică a municipiului Brad și în asigurarea mobilității durabile a cetățenilor.
Prin Hotărârea Consiliului Local nr. 61/2026 a fost aprobat Regulamentul pentru efectuarea serviciului public de transport local de persoane prin curse regulate desfășurat în aria teritorială de competență a Asociației de Dezvoltare Intercomunitară de Transport Public Local Zarand, document prin care s-au definitivat traseele de transport și rețeaua preliminară a stațiilor publice aferente de îmbarcare-debarcare a călătorilor. 
Pentru operaționalizarea serviciului și crearea cadrului juridic de exploatare, este necesară parcurgerea etapelor de aprobare a amplasamentelor, avizare rutieră și predare/punere la dispoziție a infrastructurii tehnico-edilitare aferentă stațiilor publice de îmbarcare-debarcare a călătorilor către ADI Transport Public Local Zarand, în vederea delegării dreptului de utilizare către operatorul de transport selectat.
 În acest scop, am inițiat prezentul proiect de hotărâre pentru stabilirea cadrului legal de funcționare, avizare și punere la dispoziție a acestei infrastructuri către asociația de dezvoltare intercomunitară.
Prezentul proiect de hotărâre este fundamentat juridic, tehnic și din punct de vedere al oportunității pe o analiză coroborată a legislației speciale în vigoare, prezentată mai jos.
Conform prevederilor  art. 5 alin. (3) din O.U.G. nr. 195/2002  privind circulația pe drumurile publice, republicată, cu modificările și completările ulterioare: „Autoritățile publice locale sunt obligate să amenajeze stațiile mijloacelor de transport public de persoane, prevăzute cu alveole sau refugii, cu avizul poliției rutiere și în conformitate cu prevederile reglementărilor tehnice specifice.”
De asemenea, art. 35 alin. (2) din O.G. nr. 43/1997 privind regimul drumurilor, republicată, cu modificările și completările ulterioare, stipulează că: „Amplasarea stațiilor pentru oprirea vehiculelor care efectuează transport de persoane se stabilește de către autoritățile administrației publice locale cu avizul administratorului drumului și al poliției rutiere.”
În lipsa acestor avize, art. 105 pct. 14 din O.U.G. nr. 195/2002  privind circulația pe drumurile publice, republicată, cu modificările și completările ulterioare,  încadrează drept contravenție „amplasarea stațiilor mijloacelor de transport public de persoane fără avizul poliției rutiere”, fapt ce impune parcurgerea riguroasă a procedurii administrative de avizare.
În strictă conformitate cu prevederile  art. 5 alin. (5) din O.U.G. nr. 195/2002 privind circulația pe drumurile publice, republicată, cu modificările și completările ulterioare: „În perimetrul stațiilor mijloacelor de transport public de persoane pot fi amenajate doar spații: a) de așteptare pentru călători; b) pentru comercializarea legitimațiilor de călătorie.” Astfel, proiectul de hotărâre inițiat garantează respectarea acestui regim restrictiv, interzicând orice alte amenajări neautorizate care ar putea afecta fluența și siguranța pietonilor sau a traficului auto.
Potrivit prevederilor art. 30 alin. (4) și art. 33 alin. (1) din O.U.G. nr. 195/2002 privind circulația pe drumurile publice, republicată, cu modificările și completările ulterioare: „Mijloacele de semnalizare rutieră (...) se asigură, se instalează și se întrețin prin grija administratorului drumului public respectiv (...). Instalarea mijloacelor de semnalizare rutieră și a dispozitivelor speciale se execută numai cu avizul prealabil al poliției rutiere. După instalare (...), administratorul drumului public, împreună cu poliția rutieră, are obligația să verifice că acestea sunt conform avizului prealabil obținut.”
De asemenea, art. 128 alin. (1) lit. b) și lit. d) din același act normativ, stabilește atribuția autorităților locale de a lua măsuri pentru instalarea, aplicarea și întreținerea mijloacelor de semnalizare, precum și de a stabili reglementări privind accesul, oprirea și staționarea vehiculelor. Aceste prevederi sunt completate de art. 35 alin. (3) din O.G. nr. 43/1997 privind regimul drumurilor, republicată, cu modificările și completările ulterioare și de art. 55 din O.G. nr. 27/2011 privind transporturile rutiere, actualizată, cu modificările și completările ulterioare, care consfințesc în sarcina consiliilor locale responsabilitatea amenajării, semnalizării și întreținerii stațiilor din intravilanul localității.
Conform prevederilor  art. 4 alin. (1) lit. e) și art. 14 alin. (2) lit. h) din Legea nr. 92/2007 a serviciilor publice de transport persoane în unitățile administrativ-teritoriale, actualizată, cu modificările și completările ulterioare: „Infrastructura tehnico-edilitară cuprinde: (...) amenajări stradale, precum: stații de îmbarcare-debarcare, puncte de vânzare a legitimațiilor de călătorie;”. Acest text de lege, coroborat cu prevederile art. 53 din O.G. nr. 27/2011 privind transporturile rutiere, actualizată, cu modificările și completările ulterioare, precizează că: „Stațiile publice pentru urcarea/coborârea persoanelor transportate în cadrul serviciilor regulate de transport rutier sunt bunuri de utilitate publică (...)”.
Conform prevederilor  art. 17 alin. (1) lit. f), lit. g) și lit. h) din Legea nr. 92/2007 privind serviciile publice de transport persoane în unitățile administrativ-teritoriale, actualizată, cu modificările și completările ulterioare, consiliul local are atribuții clare în domeniul infrastructurii și gestiunii delegate: „(1) Consiliile locale, (...) au următoarele atribuții: (...) f) proiectarea și executarea lucrărilor de investiții în infrastructura tehnico-edilitară aferentă sistemelor publice de transport local (...) într-o concepție unitară, corelată cu programele de dezvoltare economico-socială a localităților/județelor, cu planurile de urbanism și de amenajare a teritoriului, de protecție a mediului, cu modalitățile de realizare a serviciilor respective și în conformitate cu reglementările legale în vigoare; 
g) asocierea intercomunitară în condițiile legii, în vederea realizării unor investiții de interes comun în domeniul infrastructurii tehnico-edilitare aferente sistemului public de transport local, precum și administrarea acestuia; 
h) încheierea contractelor de delegare a gestiunii serviciului public de transport local și județean de persoane;” 
Aceste prevederi se coroborează cu prevederile  art. 129 alin. (9) lit. a) și art. 132 din O.U.G. nr. 57/2019 privind Codul administrativ, cu modificările și completările ulterioare, potrivit cărora unitățile administrativ-teritoriale își pot exercita atribuțiile de organizare și administrare a serviciilor publice locale prin intermediul asociațiilor de dezvoltare intercomunitară. Astfel, punerea la dispoziția A.D.I. Transport Public Local Zarand a infrastructurii stațiilor reprezintă premisa juridică obligatorie pentru ca operatorul desemnat să poată utiliza stațiile de autobuz în condiții de legalitate.
Conform prevederilor art. 17 alin. (2) din Legea nr. 92/2007 a serviciilor publice de transport persoane în unitățile administrativ-teritoriale, actualizată, cu modificările și completările ulterioare, consiliile locale adoptă hotărâri în ceea ce privește atribuțiile acestora prevăzute la alin. (1) din acest articol de lege.
Precizez că prin adoptarea actului administrativ inițiat se asigură respectarea strictă a normelor de siguranță rutieră (prin avizarea de către IPJ Hunedoara – Serviciul Rutier) și se creează cadrul juridic necesar predării/punerii la dispoziție a infrastructurii stațiilor către A.D.I. Transport Public Local Zarand, etapă indispensabilă pentru funcționarea legală și coerentă a serviciului public de transport local de persoane prin curse regulate în municipiul Brad.
În contextul celor de mai sus, supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.
	Invoc în susţinerea propunerii mele prevederile art. 5 alin. (1), alin. (3) și alin. (5), art. 30 alin. (4), art. 33 alin. (1), art. 105 pct. 14, art. 128 alin. (1) lit. b) și lit. d) și alin. (2) din Ordonanța de Urgență a Guvernului nr. 195/2002 privind circulația pe drumurile publice, republicată, cu modificările și completările ulterioare, ale art. 4 alin. (1) lit. e), art. 14 alin. (2) lit. h), art. 17 alin. (1) lit. f) și alin. (2) din Legea nr. 92/2007 a serviciilor publice de transport persoane în unitățile administrativ-teritoriale, cu modificările și completările ulterioare, ale art. 35 alin. (2) și alin. (3) din Ordonanța Guvernului nr. 43/1997 privind regimul drumurilor, republicată, cu modificările și completările ulterioare, ale art. 53 și art. 55 din Ordonanța Guvernului nr. 27/2011 privind transporturile rutiere, cu modificările și completările ulterioare, ale art. 129 alin. (1), alin. (2) lit. c), lit. d), alin. (7) lit. m), lit. n), lit. s), alin. (9) lit. a), art. 132, art. 139 alin. (3) lit. (e) și lit. (h) din O.U.G. nr. 57/2019 privind Codul administrativ, cu modificările și completările ulterioare, precum și ale Legii nr. 554/2004 a contenciosului administrativ, actualizată, cu modificările și completările ulterioare.

